চতুর্ভাগ
দ্বিমাত্রিক কার্তেসীয় ব্যবস্থার অক্ষ দুটি কোন সমতলকে যে চারটি অসীম অঞ্চলে বিভক্ত করে সেই চারটি অঞ্চলের প্রতিটিই এক একটি চতুর্ভাগ যেখানে প্রতিটি চতুর্ভাগ দুটি অর্ধ-অক্ষ দ্বারা সীমাবদ্ধ। চতুর্ভাগগুলোকে উত্তর-পূর্ব বা উপরের ডানদিক থেকে শুরু করে ঘড়ির কাঁটার বিপরীতে প্রথম থেকে চতুর্থ ক্রমে চিহ্নিত করা হয় এবং ১ম চতুর্ভাগ, ২য় চতুর্ভাগ... ৪র্থ চতুর্ভাগ রূপে ডাকা হয়। চিহ্নিতকরণের ক্ষেত্রে সচরাচর রোমান সংখ্যা ব্যবহার করা হয়, তবে সেটা বাধ্যতামূলক নয়। উপরের ডানদিকের চতুর্ভাগটি ১ম, উপরের বামদিকের চতুর্ভাগটি ২য়, নিচের বামদিকের চতুর্ভাগটি ৩য় এবং নিচের ডানদিকের চতুর্ভাগটি ৪র্থ চতুর্ভাগ হিসেবে সর্বদা নির্ধারণ করা হয়। প্রথম চতুর্ভাগে (x; y) ক্রমজোড়ের চিহ্ন হবে (+; +), দ্বিতীয়টিতে (−; +), তৃতীয়টিতে (−; −) এবং চতুর্থটিতে (+; −) ।